Document ID: 32003L0003

Komisijos direktyva 2003/3/EB
2003 m. sausio 6 d.
dėl arseno ("mėlynojo dažo") pardavimo ir naudojimo apribojimų (dvyliktą kartą derinanti su technikos pažanga Tarybos direktyvą 76/769/EEB)
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1976 m. liepos 27 d. Tarybos direktyvą 76/769/EEB dėl valstybių narių įstatymų ir kitų teisės aktų, susijusių su tam tikrų pavojingų medžiagų ir preparatų pardavimo ir naudojimo apribojimais, suderinimo [1] su paskutiniais pakeitimais, padarytais 2003 m. sausio 6 d. Komisijos direktyva 2003/2/EB dėl arseno pardavimo ir naudojimo apribojimų (dešimtą kartą derinanti su technikos pažanga Tarybos direktyvą 76/769/EEB) [2], ypač į jos 2 straipsnio a dalį, pateiktą Tarybos direktyva 89/678/EEB [3],
kadangi:
(1) Direktyvoje 76/769/EEB su pakeitimais, padarytais Europos Parlamento ir Tarybos direktyva 2002/61/EB [4], nustatyta, kad nurodyti azodažikliai negali būti naudojami tam tikriems tekstilės ir odos gaminiams dažyti, o pateikti šiuos tekstilės ir odos gaminius į rinką leidžiama tik tada, kai jie atitinka tos Direktyvos reikalavimus.
(2) Arseno ("mėlynojo dažo"), rodyklės Nr. 611-070-00-2, rizika žmonėms ir aplinkai įvertinta 1993 m. liepos 20 d. Komisijos direktyva 93/67/EEB, nustatančia medžiagų, apie kurias pranešta pagal Tarybos direktyvą 67/548/EEB, rizikos žmonėms ir aplinkai įvertinimo principus [5]; rizikos įvertinimo rezultatai parodė, kad mėlynasis dažas turi didelį vandeninį toksiškumą, sunkiai skaidomas ir patenka į aplinką su nuotekomis.
(3) Siekiant apsaugoti aplinką, turi būti uždrausta pateikti mėlynąjį dažą į rinką ir jį naudoti tekstilės ir odos gaminių dažymui. Mėlynasis dažas turėtų būti pridėtas medžiagų, išvardytų Direktyvos 76/769/EEB I priede, sąraše.
(4) Nustatant šioje direktyvoje mėlynojo dažo pateikimo į rinką ir jo naudojimo apribojimus, atsižvelgiama į turimas žinias ir technologijas, parenkant tinkamas alternatyvas.
(5) ši direktyva turėtų būti taikoma nepažeidžiant Bendrijos teisės aktų, nustatančių būtiniausius darbuotojų apsaugos reikalavimus, ypač 1989 m. birželio 12 d. Tarybos direktyvos 89/391/EEB dėl priemonių darbuotojų saugai ir sveikatos apsaugai darbe gerinti nustatymo [6] ir 1990 m. birželio 28 d. Tarybos direktyvos 90/394/EEB dėl darbuotojų apsaugos nuo rizikos, susijusios su kancerogenų poveikiu darbe (šeštoji atskira direktyva, kaip numatyta Direktyvos 89/391/EEB 16 straipsnio 1 dalyje) [7] su paskutiniais pakeitimais, padarytais Direktyva 1999/38/EB [8].
(6) Šioje direktyvoje numatytos priemonės atitinka Direktyvų dėl techninių kliūčių panaikinimo pavojingų medžiagų ir preparatų prekybos srityje derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 76/769/EEB I priedas suderinamas su technikos pažanga, kaip nurodyta šios direktyvos priede.
2 straipsnis
Valstybės narės priima įstatymus ir kitus teisės aktus, kurie, įsigalioję iki 2003 m. gruodžio 31 d., įgyvendina šią direktyvą. Apie tai jos nedelsdamos praneša Komisijai. Jos pradeda taikyti šias nuostatas nuo 2004 m. birželio 30 d.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 2003 m. sausio 6 d.

Labels: 1
20
0
3
9
15